Birayê Rayberê Şarê Kurdî Abdullah Ocalanî Mehmet Ocalano ke bi wesîleya Roşanê Qurbanî şi Îmrali, derheqê pêvînayîşî de Ajansê Mezopotamya rê qisey kerd û vat Abdullah Ocalanî  semedê yewbîyayîşê Kurdan veng dayo.
Mehmet Ocalanî ard ziwan ke o Serr a 2016’î ra reya 3’ina  ke şino Îmrali û va: ‘’Ma verê pêvînayîşî  cigêrayîşanê zaf xiraban ra ravêrtî. Cigêrayîşê winayênî merdimîye qebûl nêkena. Nînan ke no cigêrayîş kerd wa xora bişarmê. Her pêvînayîş de rîyê mi ewnîyeno berî ra. Na rey înan waşt ke ez rîyêxo  açarnî. Serek ama ma destê yewbînan girewt, va ‘ mi şima nêpawetene’ û rojdemî persa. Mi rojdem sey Vakur û Rojakewtena Sûrîya, Harekatê Pençe û meseleyanê dezgehan rêz kerdî û mi va ‘şar weşîya ti meraq keno’ ê zî va, ‘ xora ti mi vînenî.’
Vakur û Rojakewtena Sûrîye
Bira Ocalanî da zanayene ke Ocalanî derheqê Vakur û Rojakewtena Sûrîye de nê vatî: ‘’No bi şerî nêbeno, ganî bêro çareserkerdene. Hem Tirkîya hem zî şarê ûcayî zirar vînenê. No şaran rê qezenckerdiş nê zirar ano. Ez 20 serrî Sûrîye de menda, şarê ûcayî hol nas kena. Eşîranê ereban ê hol nas kena, tekîlîya mi esta.  Sere de eşîrê ereban şaran rê silamanê mi vajênê. Problem bi demokrasî çareser beno. Çi rey bi şerî çareserîye nêbîya.’’
Yewîya Neteweyîye
Ocalanî derheqê hêrişê îşxalî yê vera Başûrî zî nê vatî: ‘’No hêriş yeno manaya şerî. Na mesela bi rişnayîşê gonîya merdimî nêna çareserkedene.Xora bê hetkarîya Hukmatê Kurdistanê Federalî Tirkîya nêeşkena ser bikewo. No Harekat derbe dano yewîya Kurdan ro. Ganî heme Kurdî semedê yewbîyayîşê Kurdan fedakarîye bikerê û bixewtîyê. Ma tim haştîye rê estê. Her tim zî vera şerî vejîyenê. Herinda şerî de ganî haştîye bibo.’’
HDP’yî rê Mesaj
Ocalanî derheqê HDP’yî de zî wina va: ‘’ 60 parlamenterî estê, nê weçînitişî de şaredarîye zî girewtî. Mi reyêk vatbi eke ez teber de bîyêne, mi kuçeyî kerdêne pak. Ganî parlamenterî her ca de 24 saete mîyanê şarî de bê. Partîye dezgeho gird û demokratîk a.  Îradeya şarî ya û ganî şarî rê xizmet bikero. Nê şarî îradeyê xo teslîmê înan kerd. Ê zî xizmetkarê şarî yê.’’
